Ҡәҙерләп кенә үҫтерәләр Сәғиҙәне. Ағалары ла “өф” итеп кенә тора. Бигерәк тә өлкән ағаһы Айҙар өрмәгән ергә ултыртмай һеңлеһен. Студент сағында ла, аҙаҡ, ауылға ҡайтып эшләй башлағас та, бүләк-күстәнәстән өҙмәй ҡыҙҙы. Уйната, шаярта, һәр теләген үтәй, көйһөҙләнергә һис ирек бирмәй. Сәғиҙә үҙе лә тәбиғәте менән шаян, шуҡ ҡыҙыҡай. Эсенә шул тиклем ҡыҙыҡ ҡайҙан һыйғандыр, ул булған ерҙә һәр саҡ шау-шыу, уйын-көлкө хөкөм һөрә. Шуның менән ҡыҙҙарҙы ла, малайҙарҙы ла магнит кеүек үҙенә тартып тора.